Sometimes in April

Sometimes in April er en fransk-amerikansk-rwandisk historisk dramafilm fra 2005 regissert av Raoul Peck og produsert av og for HBO. Filmen omhandler folkemordet i Rwanda i 1994 og følger et brødrepar som står på hver sin side av konflikten under selve folkemordet og under oppgjøret 10 år senere. Idris Elba og Oris Erhuero spiller hovedrollene som de to brødrene.

Filmen vant klassen beste DVD-Amanda under Amandaprisen 2006 og ble kåret til beste film under filmfestivalen i Durban. Den ble nominert til Gullbjørnen under filmfestivalen i Berlin og fikk en nominasjon under Primetime Emmy Awards.

Handling 
Historien sentrerer rundt Augustin Muganza, en hutu som sliter etter å ha vært vitne til drapet på nesten en million tutsier og moderate hutuer. Han har også mistet flere medlemmer av hans egen familie. Historien hopper mellom folkemordet i 1994, og april 2004 - når Augustin blir invitert av broren sin Honoré Butera til å besøke ham, samtidig som Butera står tiltalt for sitt engasjement under folkemordet i Rwanda. Augustin, en kaptein i de rwandiske væpnede styrker, bodde i Kigali sammen med sin kone Jeanne, en tutsi som arbeidet ved et sykehus. De har to sønner sammen, Yves-André og Marcus, og datteren Anne-Marie. Hun holder til ved en katolsk internatskole for jenter, som ligger 150 kilometer fra Kigali. Til tross for konstant politisk uenighet, forblir han i nær kontakt med broren sin Honoré Butera, som arbeider for Radio Télévision Libre des Mille Collines (RTLM). 

Augustin er også venn med Xavier Muyango, en hutu og forlovede til Felicie - en tutsi. I april 1994 oppstår det problemer mellom den hutu-dominerte rwandiske regjeringen, og Paul Kagames tutsi-ledede Front patriotique rwandais (RPF) ettersom hutene mener at president Juvénal Habyarimana har gitt etter til fordel for tutsiene. Natt til 6. april 1994 blir Habyarimana drept når flyet hans blir skutt ned. Statsminister Agathe Uwilingiyimana blir myrdet av regjeringssoldater neste morgen. Dette gjenoppliver borgerkrigen. Som svar på voldsutbruddet søker Xavier og Felicie tilflukt hjemme hos Augustin. Men samtidig som Augustins liv blir spart, blir Xavier henrettet ettersom han har blitt stemplet som en forræder.

Augustin blir fremdeles hjemsøkt av hendelsene i 1994. Han arbeider som lærer og bor sammen med Martine, som fremdeles er traumatisert av opplevelsene hennes under borgerkrigen. Augustin mottar et brev fra Honoré som uttrykker interesse for personlig å diskutere skjebnen til Jeanne, og hans sønner. Honoré har blitt varetektsfengslet i Arusha, Tanzania, hvor han blir stilt for retten av Den internasjonale straffedomstolen. Etter folkemordet i 1994 har han vært på flukt frem til han ble arrestert i Italia i 1997.

Skuespillere 
 Idris Elba som Augustin Muganza
 Oris Erhuero som Honoré Butera
 Carole Karemera som Jeanne
 Debra Winger som Prudence Bushnell
 Noah Emmerich som Lionel Quaid
 Pamela Nomvete som Martine
 Fraser James som Xavier Miango
 Abby Mukiibi Nkaaga som oberst Théoneste Bagosora

Referanser

Eksterne lenker 
 

Filmer fra 2005
Dramafilmer fra USA‎
Franske dramafilmer
Verk om folkemordet i Rwanda
Filmer basert på virkelige hendelser
Vinnere av Amandaprisen
Amandaprisen 2006